google/wiki40b huggingface dataset:
Holen kraftverk (Årøyvassdraget)

Vannføring

Middelvannføring i Yngsdalselvi ved Holetjørni er 2,03 m3/s, og alminnelig lavvannføring er 0,11 m3/s.
I dag er middelvannføring i Holeelvi ved Veitastrondsvatnet 2,04 m3/s. Etter utbygging vil den (i sommerhalvåret) bli på 0,12 m3/s, hvorav 0,11 m3/s er minstevannføring fra inntaket og 0,01 m3/s er tilsig fra restfeltet.

Planene

Det er planlagt 1 m regulering av Holetjørni (som ikke er uten konflikter), nedgravd rørgate og kraftstasjon i dagen i Hola. Da prosjektet er lokalisert til vestsiden av Veitastrondsvatnet må utbyggingen skje uten veitilkomst. Det skal da bygges kai og noen små veistubber i Hola. Disse vil revegeteres etter at prosjektet er gjennomført.
Berlepollen

Berlepollen er en kort fjord på sørsida av Bremangerlandet i Bremanger kommune i Sogn og Fjordane. Innløp fra Frøysjøen er bare 150 meter bredt. Fjorden, som er rundt seks kilometer lang, er bueformet og går først mot nordøst og snur gradvis mot nordvest.
Rundt fjorden ligger bratte fjell på rundt 500 meters høyde. På vestsida av fjorden ved innløpet ligger bygda Berle, som fjorden er oppkalt etter. Det ligger også endel gårdsbruk på motsatt side fra Berle, men bortsett fra det er fjorden uten bosetning. Fv575 går langs vestsiden av fjorden, og det går en kommunal vei ut langs østsiden.
La paloma

«La paloma» er en spansk sang som har blitt produsert og nytolket i forskjellige kulturer, settinger, arrangementer og innspillinger i de siste 140 årene. Sangen ble skrevet av den spanske komponisten Sebastián Yradier (urspr. Sebastián de Iradier y Salaverri) etter at han besøkte Cuba i 1861. Yradier kan ha komponert «La paloma» omkring 1863, bare to år før han døde ukjent i Spania uvitende om hvor populær hans sang ville bli.
Innflytelsen til den lokale kubanske habaneraen gir sangens dens karakteristiske og distinkte rytme. Meget raskt ble «La paloma» populær i Mexico og spredte seg snart rundt i verden. På mange steder, innbefattet Afghanistan, Filippinene, Goa, Hawaii, Mexico, Romania, Spania, Tyskland og Zanzibar har den oppnådd status som en kvasi-folkesang.
I årenes løp har «La paloma» hatt oppsving og tilbakegang periodevis, men aldri dødd hen. Den kan betraktes som én av de første universelle populære hitene og har appellert til artister med forskjellige musikalske bakgrunner. 
Sangen kom i Guinness rekordbok ved å bli sunget av det største koret, 88 000 mennesker, i Hamburg, 9. mai 2004.

Motivet

Motivet til «La paloma» («duen») kan spores tilbake til en episode som inntraff i år 492 før Kristus ved innledningen til Darius' invasjon av Hellas, en tid da den hvite duen ennå ikke hadde blitt sett i Europa. Den persiske flåten under Mardonius ble fanget i en storm langs kysten til Athos. Det inspirerte til forestillingen om at slike fugler bar hjem det siste kjærlighetsbudskapet til en sjømann, som er savnet til sjøs. Dette temaet om at en siste forbindelse til kjærligheten overvinner død og atskillelse blir gjenspeilet i «La paloma». Mens teksten nødvendigvis ikke alltid er tro mot originalen synes sangens sjel å overleve alle forsøk på å støpe den om i hvilken som helst form og fasong og er i stand til å uttrykke spenningen mellom adskillelse og ensomhet, til og med død, og kjærlighet.

Norsk versjon

Trygve Fjeld har skrevet en norsk tekst. Den norske tittelen er også «La paloma».
Den ortodokse kirke i Moldova

Historie

Det er uvisst når kristendommen kom til dagens Moldova. Senest fra konsilet i Khalkedon (451) sogna området til patriarkatet av Konstantinopel, hørte altså til den ortodokse kirketradisjonen, men ble i kortere perioder av ungarsk herredømme underlagt katolske biskoper. Fyrstedømmet Moldova, som dagens Moldova utgjorde den østlige delen av, var fra slutten av 1300-tallet et eget bispedømme med sete først i Suceava, senere i Iași (begge i dagens Romania). Det osmanske herredømmet (1512–1812) hadde veldig liten påvirkning på religionsutøvelsen.
Som følge av den russisk-tyrkiske krig måtte osmanene avstå Bessarabia, som var omtrent sammenfallende med dagens Moldova, til Russland. Området ble derpå løst fra Konstantinopel-patriarkatet og innlemma i den russisk-ortodokse kirke, som oppretta et eget bispedømme med ansvar for Bessarabia og sete i Chișinău.
I 1918 ble Bessarabia (samt Bukovina og Transilvania) forent med Romania. Den rumensk-ortodokse kirke, som hadde vært autokefal siden 1885, ble dermed utvida fra to til fem metropolitandistrikter (kirkeprovinser) og i 1925 opphøya til patriarkat. Bessarabia utgjorde et rumensk-ortodokst metropolitandistrikt frem til 1944, da Bessarabia ble annektert av Sovjetunionen og omgjort til Den moldovske sosialistiske sovjetrepublikk. Metropolitansetet i Chișinău ble derpå nedgradert til bispedømme og igjen innlemma i den russisk-ortodokse kirke.
Etter Moldovas gjenvunne uavhengighet i 1991 gjenoppretta hjelpebiskop Petru Păduraru av Bălți kontakten med den rumensk-ortodokse kirke, og ble i 1992 innsatt som dennes erkebiskop av Chișinău og metropolitt av Bessarabia av patriarken av București. Skrittet ble fordømt av patriarken av Moskva, som samme år innrømma delvis selvstyre til det russisk-ortodokse bispedømmet Chișinău og opphøya det til metropolitansete.
Siden 1992 eksisterer dermed to ulike ortodokse kirker i Moldova, den bessarabisk-(rumensk-)ortodokse og den moldovsk-(russisk-)ortodokse. Den bessarabisk-ortodokse kirke ble i begynnelsen avvist av den moldovske regjeringen. Først etter en dom i Den europeiske menneskerettsdomstolen i 2004 fikk den lov til å registrere seg som trossamfunn.
Turtle Islands (Sulusjøen)

Turtle Islands, også Turtle Isles, direkte oversatt: «Skilpaddeøyene», er en øygruppe i Sulusjøen nord for Borneo som består av ti øyer, hvorav tre ligger i Malaysia og syv i Filippinene.
Stavanger Oilers i 2016/17

Spilleroverganger og signeringer

Dette er en liste over spilleroverganger og signeringer fra slutten av 2014/15-sesongen til overgangsfristen 31. januar 2016:
To helskrudde agenter

Handling

Rosco Frazer (Terence Hill) lurer fengselsfuglen Doug O'Riordan (Bud Spencer) til å banke opp noen trailersjåfører som har presset ham av veien. Med politiet i hælene flykter duoen til nærmeste flyplass og tar det første flyet til Miami, men nå tror CIA at de er to av deres agenter. De får en veske fylt med dollar, en suite på Miamis fineste hotell og ordre om å utgi seg for å være nyrike. Etterhvert oppdager de at de er blitt forvekslet med to av CIAs agenter, men innser samtidig at de nå er for dypt involvert til å fortelle sannheten.

Om filmen

Dagsavisens anmelder gav den terningkast tre.
Badinerie

Badinerie (også badinage; fransk for «spøk») er et dansbart karakterstykke – og ikke i egentlig forstand en dans – i suiter fra 1700-tallet.
Badinerier er på binær form og går i en livlig totakt, mye likt en hurtig gavotte.
Det langt mest kjente eksempelet på en badinerie er sluttsatsen i 2. orkestersuite i h-moll (BWV 1067) av Johann Sebastian Bach, men også Christoph Graupner og Georg Philipp Telemann brukte formen i franske ouverturer, også de i hurtige tempi og i 2/4 eller alla breve. Mange badinerier begynner med opptakt, men det finnes unntak, f.eks brukte ikke Graupner opptakt.
Mens betegnelsen «badinerie» ikke er mye brukt, er det italienske motstykket «scherzo» langt mer vanlig.
Brangas

Utseende

Middelsstore stjertvinger med én lang, tynn stjert på bakvingen. Oversiden hannene skinnende blå med smalt svarte ytterkanter, hunnene, som har bredere og mer avrundede vinger, er brune med enkelte metallisk blå skjell. Undersiden er brunlig med lyse eller mørke flekker, oftest med røde flekker ved roten av vingene.

Levevis

Artene lever i tropisk regnskog og er vanligvis fåtallige. Larvenes næringsplanter er ukjente.

Utbredelse

Disse artene lever i Mellom- og Sør-Amerika, fra Mexico i nord til São Paulo i sør, med flest arter i dte nordlige Sør-Amerika.
Los Alamos National Laboratory

Los Alamos National Laboratory (LANL) er et amerikansk nasjonalt laboratorium og en av de største multidisiplinære forskningsinstitusjoner i verden, med mer enn 16 000 tilknyttede personer i forskjellige funksjoner. Forskning og utvikling foregår innen forskjellige områder som kjemi, fysikk, materialteknikk, biologi, matematikk, datateknikk og ingeniørfag. LANL er sammen med Lawrence Livermore National Laboratory et av to steder i USA der det foregår forskning og utvikling av atomvåpen.
LANL ble opprettet som Site Y i 1943 under Manhattanprosjektet. Det sorterer under Energidepartementet og drives av selskapet Los Alamos National Security med et årlig budsjett på rundt 15 milliarder kroner.
Rubin Langmo

Andre verdenskrig

Etter at Tyskland angrep Norge 9. april 1940 tjenestegjorde Langmo som militærpoliti i Valdres. Etter at kampen mot okkupantene var oppgitt i Sør-Norge forlot han Norge om bord på MK «Nyo» som gikk ut fra Ålesund den 30. mai 1940. MK «Nyo» gikk til Baltasound på Shetland.
I Storbritannia gikk han inn i de norske styrkene for å fortsette kampen mot okkupantene. Han ble etter hvert med i Norwegian Independent Company No. 1, senere kjent som Kompani Linge. Langmo var blant de første nordmenn som ble rekruttert til Special Operations Executive og fikk opplæring i etterretning og sabotasje.
Allerede i juni 1940 var Langmo tilbake i Norge, der han deltok i en sprengningsaksjon mot rørgaten til Bjølvefossen kraftverk i Hardanger. Aksjonen mot kraftanlegget i Ålvik 17. juni 1940 regnes som den første sabotasjeaksjon mot industrianlegg i Norge under okkupasjonen.
I romjulen 1941 deltok han i Måløyraidet, der han tjenestegjorde som kaptein Martin Linges assistent. Langmos innsats ble særlig lagt merke til av det britiske Special Operations Executive, som også utarbeidet innstilling om dekorering. I statsråd 19. juni 1942 ble sersjant Langmo tildelt Krigskorset med sverd «For fremragende tapperhet under raidet på Måløy 27. desember 1941.»
Langmo deltok i august 1942 i Diepperaidet, den allierte landgangsaksjonen ved Dieppe i Nord-Frankrike. Han ble senere på høsten 1942 sendt til østlandsområdet for å støtte oppbygningen av Milorg (Operasjon Bittern). Mot slutten av krigen var Langmo i Nord-Norge, der han fungerte som oversetter og assistent for den allierte overkommandoen.

Etter verdenskrigen

Etter krigen arbeidet Langmo flere år i utlandet, blant annet i Sør-Amerika, Karibia og Frankrike. Han seilte også i utenriksfart. Da han i 1963 vendte tilbake til Norge, ble han fengselsbetjent. Langmo var i mange år ved Oslo kretsfengsel.
Langmos krigsopplevelser fortelles i boken Operasjon Norge, som ble utgitt i 1981. På grunn av samarbeidet med Martin Linge og deltagelsen i Måløyraidet, der Linge falt, omtales Langmo også i forfatteren Espen Haavardsholms bok Martin Linge – min morfar. Familieroman med fotografier (utgitt 1993).
Asiatiske vinterleker 2011

Asiatiske vinterleker 2011. De sjuende Asialekene i vinteridrett ble arrangert i Almaty og Astana i Kasakhstan i perioden 30. januar til 7. februar 2011. Det var 843 utøvere fra 26 nasjoner som deltok i elleve sporter. Kasakhstan ble beste nasjon med trettito gullmedaljer foran Japan og Sør-Korea med tretten hver.
Group of European Progressive Democrats

Group of European Progressive Democrats, i dansk språkversjon De europæiske fremskridsdemokraters gruppe var en høyreorientert, politisk gruppe i Europaparlamentet som eksisterte mellom 1973 og 1984. Gruppen ble etablert i forbindelse med Storbritannias innmelding i EU, og besto av blant andre franske gaullister, det irske Fianna Fáil, skotske nasjonalister og det danske Fremskridtspartiet. Etter valget til Europaparlamentet i 1984 tok gruppen navnet Group of the European Democratic Alliance.
European Progressive Democrats hadde i sin levetid som medlemmer blant andre Jacques Chirac, Louise Weiss, skotske Winnie Ewing og danske Kai Nyborg.
Hecates Tholus

Hecates Tholus er en vulkan på planeten Mars. Resultater fra Mars Express-sonden indikerer at vulkanen hadde et større utbrudd for 350 millioner år siden. Utbruddet lagde en kaldera som var 10 km i diameter. Det har blitt foreslått at isbreavsetninger senere delvis fylte opp kalderaen og en annen nedsenkning like ved. Kratertellinger indikerer at dette hendte så nylig som 5–20 millioner år siden. Klimamodeller viser at is i dag ikke er stabil på Hecates Tholus, slik at klimaet må ha vært annerledes på Mars før siden isbreene var aktive. Det har blitt vist at alderen til isbreene passer med en periode med økt aksehelning av Mars sin rotasjonsakse.
Vulkanen ligger på 32,1°N 150,2°E på Elysium Planitia og har en diameter på 183 km. Den er den nordligste av de tre Elysium-vulkanene; sør for den ligger de to andre Elysium Mons og Albor Tholus. 
I planetologi er et tholus et lite kuppelformet fjell eller en liten ås.
Damskjoldgjelledøgnflue

Voksne (imago)

Kroppen er 3-6 millimeter lang. Framvingene er trekantet og holdes rett opp og ut fra kroppen i hvile, de har få tverr-årer, noe melkeaktig hvite. Den har helt tilbakedannede eller mangler helt bakvinger. Lengst bak på bakkroppen er det tre haletråder (cerci).

Nymfer/larver

Nymfene er mellom 3-6 millimeter lange og er dekket av fine små hår. Det er flere par  trakégjeller (bladgjeller) bakover på siden av bakkroppen, men det ser ut som det bare er ett. Det første paret, nærmest brystet, er trådformet, et avsmalnet filament. Det andre paret er formet som store bladgjeller med en skjoldform, de kan minne om anlegg til vinger. De dekker nesten hele resten av bakkroppen, slik at bare noen bakkroppsledd er synlige. De dekker også de resterende gjelleparene som er små. Det niende bakkroppsleddet har på undersiden (sternum) en dyp innsenknig (innsnitt). Brystskjoldet (pronotum) er bredere i framkanten eller like bred som det er i bakkanten. Nymfene har normale hoder uten noen ekstra spisse, hornlignenede utvekster.

Levevis

Damskjoldgjelledøgnflue finnes i og ved innsjøer og elver, vanligvis der hvor det er mudderbunn. Den lever mesteparten av sitt liv som larver eller nymfer. Eggene slippes av hunnen ned på vannoverflaten. De synker straks til bunnen. Nymfene lever nedgravd i bunnmaterialet, i mudder og sand på bunnen. De spiser små partikler av organisk materiale, som alger, planterester  eller råtnende planter. Men også av andre mindre dyr. I Norge har den vanligvis et nymfestadium på 2 år. 
Damskjoldgjelledøgnflue tilhører gruppen insekter med ufullstendig forvandling, som betyr at den ikke har et puppestadium mellom nymfestadiet og «Fluestadiet» (imago). Døgnfluenes livssyklus er enestående i dyreriket på grunn et mellomstadie kalt subimago som ingen andre kjente insektsgrupper gjennomgår. Fluefiskere kaller dette stadiet for dun (engelsk).
De voksne kan ikke ta til seg føde eller fuktighet som voksne individer. Hanner lever sjeldent mer enn ett døgn.
Skilderhus

Skilderhus er et lite, militært vakthus med ståplass til én vakt. Et skilderhus er ofte søyleformet og har åpen dør.
Skilderhus står gjerne ved porter og inngangspartier til militærleire, kaserneområder, kommandokvarter, våpendepoter og fengsler, eller utenfor slott og borger der monarker og fyrster holder til. Tidligere kunne det også være skilderhus utenfor rådhus og regjeringsbygninger. Skilderhuset brukes som leskur for skiltvakter, som ofte er kledt i stram uniform, og er akkurat passe stort til at en soldat på vakt kan stå oppreist i det når det er regn og uvær.
Skilderhus er vanligvis laget av tre, men faste skilderhus i stein har blitt satt opp som beskyttelse mot sideskudd utenfor porter. Mange skilderhus, blant annet i Tyskland, har vært malt stripete og i kraftige farger.
Ordet skilderhus kommer fra det tyske Schilderhaus der schildern betyr «å stå på vakt (med skjold)». Skildehus har i dansk også blitt brukt om vakthytte for sporvekslere ved jernbanen. Der har ordet dessuten vært et nedsettende kallenavn for en lang og klossete person. På svensk kalles skilderhus skyllerkur, på engelsk sentry box.
Labidomera

Utseende

Middelsstore, avlangt ovale, blanke, gjerne gule og svarte bladbiller. Antennene er litt fortykket mot spissen, knapt halvparten så lange som kroppen. Pronotum er rundet, mye bredere enn langt, ved roten nesten så bredt som dekkvingene.

Utbredelse

Slekten er utbredt i Nord- og Mellom-Amerika nord til det sørlige Canada.
Hedehusene

Hedehusene i Høje-Taastrup kommune er en nordøstsjællandsk tettsted med 11 404 innbyggere (2008), beliggende ved banestrekningen København-Roskilde. Byen tilhører Region Hovedstaden og fungerer som drabantby til Hovedstadsområdet. Hedehusene oppstod opprinnelig ved den første jernbanestrekningen fra København mot Vestsjælland.

Historie

Kallerupsteinen er en av Danmarks eldste runesteiner. Steinen er fra ca. 800–825. Den ble funnet ved Kallerup, nord for Hedehusene i 1827. Steinen er i dag oppstilt ved Ansgarkirken. Teksten er: «Hornbores, Svides ætlings sten.»
Kirken fikk nettopp sitt navn etter Ansgar ved innvielsen i 1921. Han kom nemlig til landet i samme periode. 
På Kallerupsteinen ses to små skålformede fordypninger. De menes å være elementer i en kult og er mye eldre enn runetegnene. 
Ved anleggelsen av den første anlagte landeveien (Kongeveien) mellom København og Roskilde i 1642, ønsket kong Christian IV at det skulle bygges et hus for en kronefogd til bevoktning av bommer ved veien. Dette ble det første huset på heden' – senere Hedehusene. Man kan derfor med rette si at kong Christian IV er Hedehusenes grunnlegger. Veiens status som kongevei ble fjernet om lag 20 år senere og Kongens Hedehus bele kro. 
Kongeveien forfalt, men ble på 1700-tallet erstattet av den nåværende Roskildevej, som også passerer Hedehusene. Det er i Hedehusene at Roskildevej (veien fra København mot Roskilde) går over i Københavnsvej (veien fra Roskilde mot København). 
En kro ble til to-tre kroer, men det er stort sett det som skjedde i Hedehusene frem til jernbanen ble bygget i 1847. At det ble anlagt en stasjon i Hedehusene skyldtes først og fremst at datidens lokomotiver ofte måtte fylle på vann. Mange amerikanske byer er blitt til av samme grunn. I Hedehusene gikk det imidlertid fortsatt mange år før det kom et par hus rundt kroen og stasjonen. Det var langt til landsbyene Kallerup, Fløng og Baldersbrønde. 
Fra århundreskiftet og fremover skjedde det en betydelig vekst i Hedehusene, først satt i gang av Hedehusene Tæglverk, som i begynnelsen av 1900-tallet var landets største og senere blant de største pukkverkene i området. Hedehusene stasjon var en av de største godsbanegårdene da dagens, den tredje stasjonen i Hedehusene, ble innviet i 1917.

Hedehusene i dag

I dag har Hedehusene voks sammen med Kallerup og Fløng i nord og Baldersbrønde i øst. Hovedgaten, som Roskildevej begynner fra, er den viktigste handelsgaten. Rockwool som finnes vest for byen, er den største arbeidsplassen. 
Hedeland sør og vest for byen er et enestående og særpreget naturområde i tidligere grusområder.

Innvandrere

Fra slutten av 1970-årene til begynnelsen av 1980-årene bosatte de første innvandrerne seg i Hedehusene, og de var blant de første som leide boliger i Charlotteager rett etter oppføringen. I dag kan man støte på beboere av flere ulike nasjonaliteter, som er rundt 30 i antall. Imidlertid er den største innvandrergruppen fra Tyrkia, hovedsakelig fra byene Sivas, Konya og Ankara. Men det bor også mindre grupper fra det tidligere Jugoslavia (Bosnia), Kosovo, Kroatia, Pakistan, Marokko, Iran og Irak. 
Det er omkring 1 000–1 500 innvandrere i Hedehusene.
Svømming under VM i svømming 2013 – 100 meter butterfly menn

Semifinaler

Semifinaler avholdt fra kl 19.04.
Femte Laterankonsil

Femte Laterankonsil (Det 18. økumeniske konsil) var et katolsk kirkemøte som fant sted i Lateranet i Roma i perioden 3. mai 1512 – 16. mars 1517. Det var det siste konsil før reformasjonen.
Da pave Julius II ble valgt til pave i 1503, lovet han å avholde et økumenisk konsil, men det tok ham lang tid å innkalle til det, idet han hadde travelt med å føre kriger for å samle den italienske halvøy. På to synoder i Frankrike var stemning for å avholde et kirkemøte, som utenom Julius ble igangsatt i Pisa i 1511. 
Året etter åpnet Julius så Laterankonsilet, hvor den såkalte konsiliarismen ble diskutert. Konsiliarismen var et ledd i de forsøk på indre reformasjon av den katolske kirke som hasde vært underveis i det seneste århundrer. Julius var tilhenger av papalismen, som konsentrerte makten hos paven, og hans synspunkt endte med å seire, skjønt Julius ikke selv opplevde dette, idet han døde i 1513. 
Hans etterfølger, pave Leo X, var heller ikke så opptatt av om å reformere kirken og satte liten kraft bak beslutningene, og konsilets utfall kan ha vært en av flere årsaker til at reformasjonen som gikk i gang i Wittenberg samme år som kondilet sluttet i Roma, fikk medvind.
Nasjonsbygging

Nasjonsbygging er et begrep innen sammenlignende politikk og historisk sosiologi som betegner prosessen fra etablering av en statsmakt til en nasjonalt integrert nasjonalstat der befolkningen føler en utstrakt grad av nasjonal identitet. Oftest er denne prosessen initiert av en kulturell eller politisk elite («nasjonsbyggere»), men etter hvert griper nasjonalfølelsen om seg i større lag av befolkningen.
Stein Rokkan oppfatter nasjonsbygging som en prosess av kulturell grensedannelse utad og kulturell standardisering innad, en utvikling av nasjonale institusjoner som vernepliktig forsvar, allment skolevesen, utbredelse av kommunikasjonsmedier og som følge av slike prosesser, en nasjonal bevissthet.
I de nordiske land var perioden fra nasjonalromantikken innledningen til nasjonsbyggingsprosessen. Virkemidler i nasjonsbygging kunne være skapelse av nasjonalt skriftspråk, skriving av historieverk som konstruerte en kontinuitet bakover i tid for denne befolkningsgruppen, og skoleverk der nasjonale holdninger ble innprentet.
Etter kommunismens fall ca. 1990 blomstret nasjonalismen opp igjen i Øst-Europa. På slutten av 90-tallet ble derfor forskning på nasjonsbygging et av de mest debatterte tema i samfunnsforskningen.
Matthias Beck

Liv og virke

Beck dro i 1635 fra Amsterdam til Nederlandsk Brasil. De siste årene, fra 1649 til 1654, var han i Ceará. Da Portugal erobret de nederlandske områdene i Brasil i 1654, reiste Beck til Barbados der han møtte Pieter Stuyvesant. Stuyvesant var guvernør i Ny-Nederland. De to reiste i 1655 til Curaçao, der Beck avløste Lucas van Rodenburgh som guvernør (formelt onder-directeur van de Westindische Kompagnie).
Stuyvesant ga Beck instruksjoner om hvordan handelen på Curaçao skulle drives, og under Becks ledelse ble øya et handelssentrum og knutepunkt for slavehandelen. Beck var guvernør på Curaçao til sin død i 1668.
Nyatiti

Nyatiti er et eldgammelt afrikansk strengeinstrument som kan minne om en lyre. Det er antatt at instrumentet er over 5000 år gammelt, og stammer fra Nildalen i det øvre Egypt, og senere fraktet sydover til Kenya.
Instrumentet er fremdeles i bruk i nær uforandret konstruksjon.
Ultimatum til jorden

Handling

Klaatu (Michael Rennie), et høflig, menneskelikt romvesen, ankommer jorden med et viktig budskap. Flankert av sin ikke fullt så vennlige robot Gort, forsøker Klaatu å komme i kontakt med verdens ledere, men blir selvsagt skutt ned på flekken. Etter et kort besøk på et sykehus, endrer Klaatu taktikk og søker kontakt med folkedypet i stedet. Han blir venn med alenemoren Helen (Patricia Neal) og hennes sønn Bobby, men stadig vekk legges det kjelker i veien for det noe Messias-aktige romvesenet som i tillegg tar dekknavnet «Mr. Carpenter». Heldigvis finnes det håp i form av vitenskapsmannen Barnhardt (Sam Jaffe).
Galisisk-portugisisk

Galisisk-portugisisk (også kjent som galego-português eller galaico-português på portugisisk og som galego-portugués eller galaico-portugués på galisisk) var et vestiberisk språk i den romanske språkfamilien. Språket ble talt i den nordvestlige delen av Den iberiske halvøy i middelalderen. Det ble først talt fra Biscayabukta til Douro, men spredte seg sørover med den kristne gjenerobringen. Galisisk-portugisisk delte seg etterhvert i språkene vi i dag kjenner som galisisk, portugisisk og fala.